b'\n_START_ARTICLE_\nC\xc3\xa0rrega buida\n_START_PARAGRAPH_\nLa c\xc3\xa0rrega buida \xc3\xa9s una t\xc3\xa8cnica de construcci\xc3\xb3 de projectils explosius. Consisteix a redirigir i concentrar la for\xc3\xa7a de l\'explosi\xc3\xb3 del projectil, per tal de superar un blindatge. La granada impacta contra el blindatge enemic, es detona la c\xc3\xa0rrega explosiva i, a causa de la forma en qu\xc3\xa8 est\xc3\xa0 disposada, gran part de la for\xc3\xa7a de l\'explosi\xc3\xb3 es projecta cap endavant_NEWLINE_El principi de la c\xc3\xa0rrega buida consisteix -b\xc3\xa0sicament- a aprofitar la for\xc3\xa7a de l\'explosi\xc3\xb3 de la c\xc3\xa0rrega del projectil per fondre el metall d\'un blindatge. Quan el projectil impacta contra el blindatge enemic, es detona la c\xc3\xa0rrega explosiva i, a causa de la seva disposici\xc3\xb3, es projecta cap endavant, amb una for\xc3\xa7a i velocitat de 8.000 m/s i 10.000 k/cm\xc2\xb2 de pressi\xc3\xb3. L\'efecte s\'incrementa si s\'afegeix un recobriment met\xc3\xa0l\xc2\xb7lic en forma de con invertit a l\'explosiu, de manera que aquest recobriment es fon per la detonaci\xc3\xb3 i es forma un dard semil\xc3\xadquid que es projecta contra l\'acer enemic i en fon el blindatge._NEWLINE_L\'efecte s\'aconsegueix disposant l\'explosiu en forma c\xc3\xb2ncava (forma de bol buit) o c\xc3\xb2nica al voltant d\'un con, generalment de coure. En produir-se l\'explosi\xc3\xb3, la for\xc3\xa7a d\'aquest "rebota" a l\'interior del con, que se\'n desvia de forma perpendicular a les parets. L\'efecte resultant \xc3\xa9s una suma dels components normals al centre del con, que es converteix en un raig de gasos (plasma) a alta pressi\xc3\xb3 i temperatura, que arrossega el metall fos del mateix con i el projecta cap al punt d\'impacte del projectil, de manera que s\'hi produeix un efecte de penetraci\xc3\xb3 de fins a 30 o 40 cm en formig\xc3\xb3 o acer._NEWLINE_L\'angle m\xc3\xa9s adequat per al con \xc3\xa9s el de 60 graus; tamb\xc3\xa9 cal optimitzar la dist\xc3\xa0ncia de la base del con al blindatge, amb la qual cosa se\'n millora sensiblement el poder de penetraci\xc3\xb3. Aquest sistema de disposar l\'explosiu en forma de c\xc3\xa0rrega buida es basa en l\'efecte Monroe._NEWLINE_Els plafons separadors (planxes met\xc3\xa0l\xc2\xb7liques o reixetes de metall), disposats a uns dec\xc3\xadmetres de dist\xc3\xa0ncia del blindatge principal, anul\xc2\xb7len gaireb\xc3\xa9 per complet els efectes d\'aquest tipus de munici\xc3\xb3._NEWLINE_Es va utilitzar per primer cop en la Segona Guerra Mundial per part d\'Alemanya, en les seves armes personals anticarro Panzerfaust. Durant la Guerra del Golf, els tancs M1 Abrams nord-americans utilitzaven el projectil de c\xc3\xa0rrega buida STalbot, que va destruir molts T-62 i T-55 en penetrar-ne la cuirassa, incinerar la tripulaci\xc3\xb3 i, posteriorment, fer detonar tots els explosius al seu interior.'